정조 12년
戊申十一月十六日辰時上御誠正閣藥房時原任大臣閣臣承候入侍時都提調金熤提調沈豐之副提調尹行元右承旨李亨元同副承旨李敏采假注書李貞運趙台榮記事官李相璜金祖淳領議政金致仁判府事徐命善領敦寧洪樂性判府事李福源左議政李性源右議政蔡濟恭一提學金鍾秀原任提學吳載純原任直提學鄭民始檢校直提學徐有防李秉模原任直閣金憙檢校直閣金載瓚徐鼎修待敎尹行任以次進伏訖熤等致仁等曰日氣頗寒此時聖體若何上曰一樣矣熤等曰王大妣殿氣候若何上曰一樣矣熤等曰惠慶宮氣候若何上曰一樣矣熤等曰中宮殿氣候若何上曰一樣矣上曰卿等今日旣已登筵或有稟處之事乎致仁曰別無他事矣日前以嶺儒冊子事收議時略效愚見及見傳敎中處分下者臣之妄言之失於是乎著矣誠不勝惶悚矣上曰此是所見之各有參差而然也豈可以妄言而自引耶卿意則以爲處分終涉太過耶致仁曰收議時德鄰疏中若干句折只是憑信傳聞而未見其詳矣昨日始得見其第九條第十條謄本則其凶憯尤有加於所聞矣上曰傳敎中旣有予以先王之心爲心卿亦以先卿所執爲歸云云則予意本自如是到今卿亦何必追論其疏之深淺與否也卿亦必有家庭之所聞記而蓋於其時故相趙顯命有疏請拿鞫之事實出爲其人暴其冤之意先卿與故相宋寅明同爲委官而熙政堂入侍時先卿亦以一事之疊配有如何之嫌爲奏且幾不免枉害無辜云云之說詳載於其時文蹟非但此也故相宋寅明重臣金東弼之議皆傅諸生路而言之矣致仁曰其時事臣家有的實記錄者先臣所奏則以依前發配爲請初無不可疊配之言至於幾不免枉害云云亦非先臣之所奏此必是記事者之爽誤處也上曰近當大恢蕩之時苟非身犯惡逆者則咸在疏滌之科此若事關於先朝者今日豈可議到於蕩滌而其時下敎昭如日星自下對揚亦復如此且不可疊配之論先卿亦主之則寧或有一毫有關於隄防者哉蓋臺啓在於丙辰而德鄰之疏決蒙放在於戊午其時大臣以下亦無一言爭執之事及夫丙子以後國是大定而給牒之命亦在是時但其名猶在於歲抄中被謫蒙放秩而所餘者只是罪名之未及蕩滌而已此與載之鐵券丹書者大有異焉左相箚中所云載於丹書者誠過矣今予此敎亦非爲慰悅嶺南而然也蓋欲一倂陶甄使無彼此物我之異故也無論京外王者取人之方豈可有用捨之或偏乎卿等收議及箚子所見之各異無怪其如此亦何必苟同予意則以爲斷斷無害於義理之隄防故果有今番處分矣此非或一毫不審愼而承宣則不知事面以極層凶逆爭之事甚怪駭矣致仁曰大體其疏之凶慘不特數句折文字所用處無非陰祕矣上曰所謂正名實云云有以爲甚於獜亮者云誠莫曉其由也先朝筵敎若曰此名字非名位之名也卽是非之意爲敎丙辰以後連以此事發於筵敎者屢矣且於勉學條夜氣淸明之夜字傳之於半夜之夜字此則可謂深看而未免爲偏論之歸也上曰此疏比吳翼煥疏則遣辭果何如致仁曰翼煥之疏雖極陰憯而亦不至如德鄰之至陰絶憯矣上曰此等句語由於嶺人鄕闇之致所謂倉卒掩泣云云歸之妄發可也別無深關於義理卿等今皆登筵各陳所見可也命善曰臣則未見其疏且事在久遠不能詳知矣福源曰臣見領相箚子始爲知之而其關係淺深未能詳知矣熤曰臣則見朝紙始知有蕩滌之處分且聞有承旨繳還之擧而嚴敎荐下終不回聽臣竊不勝憂歎矣大抵文字間成罪實非盛世事而至於後世猶或有此者蓋以不逞輩言語文字間往往有凶言故不得不嚴討矣德鄰疏中正名實條至於匪心倉卒等句誠是不道之言矣上曰此是朱子封事中句語引用者何必如是看之乎熤曰匪意無心等句初非可書於是時者也且遂專聽斷云云遣辭之際亦極叵測矣在先朝不以文字成罪傅諸生議大聖人恢弘之度臣固欽仰之不暇而以臣愚意則渠之疏意若果凶憯則一律不足惜矣若無是心而出於妄發者則雖蕩滌未爲不可而此係五十年前事其心所在何以明知乎旣難明知其裏面則恐不如仍舊之爲宜矣今者容易處分不少商量大有欠於難愼之道矣傳敎之下政院烏可不繳還而爭難乎伊日承旨之累度繳還乃其職耳達夜閤外嚴敎荐降多有過中之敎大聖人辭令恐不當若是也上曰其時供招及諸臣筵奏已足爲證左況十行下敎昭晳無餘則有何難知之端乎舊甲重回舊功咸錄事實旣如此有何關於隄防者乎他事姑無論就其召慕慰撫一事其功彰著此非本心之可白者乎熤曰德隣之爲號召使卽光佐之所薦引也非德隣之無朝命而自倡義也上曰故相兪拓基亦以光佐之薦爲楊牧及忠牧當觀其事之如何何論薦主之誰某也熤曰非自倡義因朝家之差送而有號召之名則有何功勞之可言者耶上曰予亦豈不難愼而然哉召慕慰撫之功決不可不錄故也熤曰壬辰之亂仁弘亦爲義兵將矣以其有倡義之事何以明知其心事耶上曰何如是爲言耶仁弘豈可伸雪耶熤曰臣非謂德鄰之必如仁弘也以其倡義之名不足以明其心之實狀也致仁曰得見朝紙則處分雍容而至於承旨事嚴敎或涉過中矣上曰若藥不暝眩厥疾不瘳不如是則此弊不可革矣承旨而如此則大臣與三司將無所用後弊所關不得不如是爲敎矣且德鄰疏豈可與逆鏡敎文同看乎致仁曰疏語意脈大體與敎文及凶檄如出一串蓋逆鏡維賢輩恒爲此凶論故嶺人爲其詿誤至於登之章奏則其罪豈有彼此之異乎且以尙儉之獄稱之以濫獄卽此端其心之窮凶可知豈可輕議蕩滌乎上曰嶺儒之意蓋欲明詿誤之跡暴倡義之功也致仁曰其別錄中敢稱以事蹟云者極爲屑越尤不成說臣之請罪者此也上曰此則鄕闇所致也且見疏頭李鎭東則有宰相風儀矣此人來歷世派右相知之乎濟恭曰此人是故監司李溟翼之曾孫也上曰鎭東則在嶺人可謂有功矣當此疏通之時豈可有物我之分乎致仁曰聖敎誠至當而疏通亦有許多般若是關於隄防處則豈可一竝疏通乎熤曰疏通亦不可太過分數可以疏則疏通可以討則懲討今番處分臣終以爲欠於難愼之道矣上曰遇事難愼非不好矣而只主難愼荏苒以過則此歲已暮逢舊甲錄舊功之義何時而可成乎徒歸於優遊不決而已卿之此言不免泄泄之歸矣且嶺儒初秋已上來闕外棲遑今幾月矣此亦不可不關念處也其時亦有捧納之議云而終至不捧亦可怪也致仁曰冊子中列錄云云者不成事體則承旨之不捧宜也豐之進奏曰臣以趙德鄰事旣上疏而又繳還屢承嚴敎畢竟至於頒布此實臣等無狀之罪而若其憂慨之忱至今未已矣從今以後兇孽必當擧皆生心遐土怪鬼之輩不知更有何等變怪方其時聖心之憂惱當如何臣念之及此實有不欲生之心矣上曰過矣聖人之訓有曰可以無死死傷勇死之一字豈可容易說到乎且此事外本自無事有何深長之慮乎致仁曰知申慮患之意誠然矣鍾秀進奏曰大臣旣奏都承旨繼陳臣亦有區區憂忱敢此仰達矣知申所謂深慮云云誠切當之論也德鄰疏句語之凶慘姑舍勿論其罪之不可蕩滌者別有存焉臣見故相趙顯命疏心常賢之矣其爲嶺伯也因人送言問其疏語之委折於德鄰則終不明言及有臺啓後故相之疏以爲此若有心而發者則爲大逆是無心而書者則可爲自明之路若於供辭自服其誤則可脫矣不然則當明正典刑云故相此言非爲德隣伸雪之地也實出於辨其誣之血忱矣及其德鄰之取招也終不自服其誤始也書問而旣不爲明言終焉鞫問而亦不爲自服則德鄰事無非可疑而其與鏡夢有翼輩之凶論終可推知矣凶如德鄰而遽降蕩滌之命則後必有怪鬼生心之慮者果如知申所奏深留聖念是臣區區之望也上曰此等處惟在卿等之善爲隄防予恃卿等如長城矣大抵公議在下此事外若關於義理隄防則亦豈有竝不聽從之理哉上曰光州下去宣諡官入來後取見金忠壯家古績則古重臣所謂一武夫足矣云云者果非出於惡意其家之只使戶判撰諡狀良有以也大抵以忠壯之功之烈不得見容於世此實我國之痼弊雖有間世之人才亦何所施哉誠可嘆也命善曰臣之先祖此奏實出於卞白之意也上敎福源曰見隴西李譜則卿與提督爲同族事非偶然也卿旣與之同源卿之先祖又撰奏文故命卿書祠堂記者此也上曰抄戶發賣事果何以爲之耶致仁曰今番抄戶聞頗從簡矣且關西木上來者或有不及三十五尺者此則當連尺而出給矣上曰此果何故關西木上來者必其中極擇而尺數之若此者豈非可怪乎性源曰臣之待罪西藩也未嘗用木不能詳知而其中別餉木則大勝於遼軍木必無不及三十五尺之理而今番之若此者誠可訝也濟恭曰將校之領木上來者來見故問之則以爲尺數不齊其長者或過三十七尺其短者或爲三十五六三四尺云矣鍾秀曰大抵關西木品本不好只準其匹數而捧入且有下輩弄奸之患尺數之如此者實由於是矣民始曰或有貿納者或有代錢者自備木別餉木之價皆以二兩爲定而亦不無下屬之從中弄奸故或有尺數之踰三十五尺者亦或有不及者矣上曰連尺以續則必有減縮之慮矣致仁曰數十同加送之意已爲知委矣上曰自何日爲始分給耶有防曰抄戶文書則已盡磨勘當待關西木畢到作同分給矣上曰此必有換名相混之弊何以區別耶有防曰旣有部官且有別任任掌庶可禁此弊矣上曰木綿抄戶此是無於前之例而諸議皆以此爲宜故不得已從之而事面終不如出給廛人矣然於彼於此爲民惠則一也上曰北關御史狀啓卿等見之乎民情之急推可知矣而似可不至於船粟耶致仁曰姑未可知矣且聞捧糴方張自有惠澤以來似無準捧之道云矣上曰近來銓官之違牌誠一弊風判書參判則一向違牌若無參議則將不得行政耶可謂不成說矣致仁曰若嚴加申飭則豈有連事坐違之理乎上曰此則卿等亦爲申飭可也鍾秀曰銀印諭書差備忠義屬之內閣後自內閣另擇事年前有下敎故臣於昨年以閣屬忠義之有所重而勞亦多請以禮賓參奉中忠義窠屬于內閣忠義而忠義中地望人物優劣自本閣旣末由詳知禮賓窠又本是勳府自辟之窠故仍請閣屬忠義自勳府極擇望報于內閣蒙允故今年夏閣屬忠義有闕之代亦自勳府望報矣今年五月所下傳敎中禮賓參奉一窠外順康園守奉官一窠人移屬忠義而有一窠則自中地望另擇自辟一窠則從久勤錄報該曹之敎矣忠義之通仕路只有禮賓一窠之時尙以內閣忠義塡差事定奪則到今又添一窠之後一窠之當屬內閣忠義尤無可論且守奉官窠旣有地望另擇之敎而閣屬忠義亦令自勳府極擇望報則守奉官之以內閣忠義望定自合於地望另擇之敎而今聞守奉官見窠自勳府以他忠義望報吏曹云如是則從今以往閣屬忠義更無區處之道而勳府則以爲五月傳敎中無守奉官屬之內閣忠義之敎故以別人望報云此事宜有一番稟定故敢達矣昨年自本閣稟定時諸臣通同議定入侍大臣中亦有其時帶閣職同議之人而臣意則以守奉官窠屬之內閣忠義尤可爲極擇之道且五月傳敎下後其時適有守奉官窠亦以內閣忠義擬望矣上曰諸大臣之意何如致仁曰禮賓參奉本有之自辟窠外守奉官一窠又屬忠義一則另擇地望一則專用久次者是昨年傳敎而見今閣屬忠義卽自勳府依定式極擇望報者也仍以此忠義屬之守奉之窠則另擇自在其中依閣臣所達處之似宜矣命善曰領相所達似好臣亦別無他見矣福源曰閣屬忠義旣是極擇者則依下敎遷轉守奉官其代更令勳府擇送似好矣熤曰臣於此事無別般所見之可以仰達者矣性源曰臣於昨年亦聞此議見今銀印諭書差備卽忠義中有地望者五月傳敎中旣有順康園守奉官一窠移屬忠義自中地望另擇之敎守奉官適有窠若以內閣忠義塡差而其代自勳府極擇望報則似好矣濟恭曰閣屬忠義初旣極擇其地處則以此差遣守奉見窠其代又自勳府極擇以爲閣屬待後日守奉窠出差遣如前俾爲永久之式則方可以奉行聖敎而亦足酬其勞矣上曰諸議旣無異同依此爲之可也出擧條命退諸臣以次退出